ทุนสำรองประเทศลด100ล้านเหรียญฯ
ธปท.เผยทุนสำรองประเทศลด 100 ล้านเหรียญสหรัฐ  สะท้อนจุดยืน ธปท. ที่ไม่เข้าแทรกแซงเงินบาทแข็งค่า
10 พ.ค. 2556

ธปท.เผยทุนสำรองประเทศลด 100 ล้านเหรียญสหรัฐ  สะท้อนจุดยืน ธปท. ที่ไม่เข้าแทรกแซงเงินบาทแข็งค่า
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศของ ล่าสุด ณ วันที่ 3 พ.ค. 2556 ว่า อยู่ที่ระดับ 1.777 แสนล้านเหรียญสหรัฐ หรือประมาณ 5.258 ล้านล้านบาท ลดลง 100 ล้านเหรียญสหรัฐ หรือประมาณ 2,960 ล้านบาท หากคิดอัตราแลกเปลี่ยนปัจจุบันที่ระดับ 29.60 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.778 แสนล้านเหรียญสหรัฐ หรือประมาณ 5.213 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.37 หมื่นล้านเหรียญสหรัฐ เพิ่มขึ้น 400 ล้านเหรียญสหรัฐ จากสัปดาห์ก่อนหน้าอยู่ที่ 2.33 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิ ซึ่งรวมทุนสำรองฯในปัจจุบันและForward แล้วอยู่ที่ระดับ 2.014 แสนล้านเหรียญสหรัฐ
ทั้งนี้ ทุนสำรองที่ลดลง สะท้อนการไม่เข้าแทรกแซงเงินบาทแข็งค่า ด้วยการเข้าซื้อเงินเหรียญสหรัฐเข้าเก็บในทุนสำรองระหว่างโดยตรงของธปท. เนื่องจากที่ผ่านมาเงินบาทเริ่มเคลื่อนไหวอ่อนค่าลงมาบ้างแล้วและเริ่มเกาะกลุ่มไปในทิศางเดียวกับสกุลในภูมิภาค อย่างไรก็ตามการเคลื่อนไหวของเงินบาทในตลาดยังไม่แน่นอนว่าจะอยู่ระดับปัจจุบันที่ 29.50-60 บาทต่อไปอีกได้นานแค่ไหน เนื่องจากตลาดยังกังวลและติดตามาตรการของธปท.ที่อาจจะออกมาดูแลตลาดอยู่ต่อไป 
สำหรับฐานเงิน หรือ เงินสดหมุนเวียนในมือภาคเอกชนและเงินฝากของสถาบันการเงินที่ธปท.ในปัจจุบัน อยู่ที่ 1.427 ล้านล้านบาท เพิ่มขึ้นจากสัปดาห์ก่อนที่ 1.393 ล้านล้านบาทเล็กน้อย แต่ปริมาณเงินยังปกติ และสอดคล้องกับความต้องการจับจ่ายใช้สอยในระบบเศรษฐกิจ